Jennifer Zamudio se nuwe album, ‘Goud is my Woorde’ – Musical Venture Radio
Jennifer Zamudio het geen bekendstelling in die Suid-Afrikaanse musiekbedryf nodig nie en as daar een ding is wat hierdie dinamiese sangeres nog altyd baie goed reggekry het, is dit om haarself en die musiek wat sy maak, keer op keer te vernuwe en om elke keer met ’n splinternuwe, vars produk vorendag te kom. Sy ken haar mark en haar mense en het nog altyd haar vinger op die pols gehad wat haar musiek betref.
“As ’n onafhanklike kunstenaar in ’n bedryf wat so vinnig groei en verander, moet jy jouself die hele tyd aanpas en vernuwe. Ek glo hierdie album pas perfek by die hedendaagse musiekneigings en -behoeftes. “Ek het baie jong musikante gebruik om my met die album te help en ek is baie trots op die eindproduk. Dis modern, in pas met die hedendaagse klanke en steeds heerlike lekkerluister musiek,” sê Jennifer.
Die album Goud Is My Woorde bevat veertien lekker luister liedjies en Jennifer vertel dat hulle elke liedjie met die hand gekies het. “Daar is ’n goeie balans op die album en die genre wissel tussen popmusiek en kontemporêre musiek. Ek glo mense se ore moenie moeg raak wanneer hulle na ’n liedjie luister nie en daarom is elke liedjie op hierdie album lekker om na te luister. “Ek het maar nog altyd ’n sagte plek vir ’n mooi melodie en ek hou van liedjies met musikale melodieë. Deesdae raak ’n mooi melodie so maklik verlore, maar ek hou van musiek wat sterk gedrewe en kragtig is,” sê Jennifer. Al veertien liedjies op Goud Is My Woorde vorm ’n sterk eenheid.
Die meesleurende Tot Die See Opdroog is ‘n liedjie wat Jennifer spesiaal vir haar pa geskryf het ná sy dood en baie mense sal met hierdie lied kan identifiseer.
Jennifer het Anneli van Rooyen se treffer Ek glo pragtig verwerk en sy is verseker een van die min dapper vroue wat al haar hand aan ‘n Neil Diamond liedjie gewaag het. Haar weergawe van sy I am I Said gaan beslis ook aftrek kry. Die duet saam met Juandre Marais Gee Jou Liefde Net Vir My is nog ‘n hoogtepunt op die album.
Jennifer is een van die kunstenaars in die land wat steeds gereeld optree en konsert hou en ondervinding het haar geleer dat om te toer die effektiefste manier is om haar musiek by die mense en haar aanhangers te kry. Sy doen gereeld vertonings en hoewel dit harde werk is, het dit haar nog nooit afgeskrik nie.
(Geskryf deur: Teresa Coetzee)
Facebook: Jennifer Zamudio
You Tube: Jennifer Zamudio
← BOON laat Weiveld ontplof met nuwe temalied!
Reënwolf sing ‘STROOMOP’ se temalied →